A BIZOTTSÁG HATÁROZATA
(2008. június 5.)
a 2007-es egyesült királyságbeli ragadós száj- és körömfájás elleni küzdelemre irányuló intézkedésekhez történő közösségi pénzügyi hozzájárulásról
(az értesítés a C(2008) 2348. számú dokumentummal történt)
(Csak az angol nyelvű szöveg hiteles)
(2008/442/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 11. cikke (4) bekezdésére,
mivel:
(1)
2007-ben ragadós száj- és körömfájás tört ki az Egyesült Királyságban. E betegség megjelenése komoly veszélyt jelent a Közösség állatállományára nézve.
(2)
A betegség terjedésének mielőbbi megelőzése és felszámolása érdekében a Közösségnek a 90/424/EGK határozatban előírtak szerint pénzügyileg hozzá kell járulnia a tagállam által a betegség elleni küzdelemre irányuló, bevezetett intézkedések keretében viselt támogatható kiadásokhoz.
(3)
A ragadós száj- és körömfájás leküzdését célzó intézkedésekhez történő közösségi pénzügyi hozzájárulás kifizetésére a 90/424/EGK határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (2) által megállapított szabályok vonatkoznak.
(4)
2007. október 2-án az Egyesült Királyság benyújtotta a betegség felszámolása kapcsán felmerült költségek utolsó hozzávetőleges becslését.
(5)
Az Egyesült Királyság hatóságai teljes mértékben eleget tettek a 90/424/EGK határozat 11. cikkének (2) bekezdésében és a 349/2005/EK rendelet 6. cikkében előírt műszaki és adminisztratív kötelezettségeiknek.
(6)
A közösségi pénzügyi hozzájárulás kifizetésének az a feltétele, hogy a tervezett tevékenységeket ténylegesen végrehajtsák, és a hatóságok az összes szükséges információt átadják az előírt határidőkön belül.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás
(1) Az Egyesült Királyság közösségi pénzügyi hozzájárulásban részesülhet azon költségekre vonatkozóan, amelyek e tagállam számára a 2007. évi ragadós száj- és körömfájás leküzdését célzó, a 90/424/EGK határozat 11. cikke (4) bekezdése a) pontjának i-iv. alpontjában, valamint b) pontjában említett intézkedések meghozatalával kapcsolatosan merültek fel.
(2) A Közösség pénzügyi hozzájárulása az (1) bekezdésben említett, közösségi finanszírozásból támogatható kiadások 60 %-át teszi ki. A hozzájárulást a 349/2005/EK rendeletben előírt feltételek szerint fizetik ki.
2. cikk
A kifizetés szabályai
Az 1. cikkben előírt közösségi pénzügyi hozzájárulás részeként első részletben 270 000 EUR kerül kifizetésre.
3. cikk
Címzett
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2008. június 5-én.